SUHETO ITI AKKUB | APAY A MANMANON TI DISIPLINADO?
Epektibo a Panangdisiplina
TALAGA a narigat ti mangpadakkel iti annak. Ngem narigrigat dayta no di maipakat ti kasapulan a disiplina. Apay? No ngamin awan ti disiplina (1) agtultuloy ti kinasukir ti ubbing, a mangbannog kadagiti nagannak, ken (2) agbaliwbaliw ti ibagbaga dagiti nagannak no mangisuroda, a mangtikaw kadagiti ubbing.
Iti kasumbangirna, no maipakat ti naayat ken balanse a disiplina, masanay ti panunot dagiti ubbing ken sumayaat ti ugalida. Natalged met ti riknada bayat a dumakdakkelda kas manakem nga adulto. Ngem pakasarakanyo kadagiti mapagtalkan a balakad iti panangdisiplina kadagiti annakyo?
Ti Pagimbagan Dagiti Prinsipio ti Biblia
Dagiti mangipabpablaak iti daytoy a magasin, dagiti Saksi ni Jehova, mamatida a ti Biblia ket “makagunggona iti panangisuro, iti panangtubngar, iti panangpalinteg iti bambanag, iti panangdisiplina.” (2 Timoteo 3:16) Adayo a nasaysayaat ti Biblia ngem iti aniaman a libro maipapan iti panangpadakkel iti annak ta dagiti prinsipiona ket mangipaay iti realistiko a panangiwanwan kadagiti pamilia. Usigenyo ti dadduma a pagarigan.
TI KUNA TI BIBLIA: “Ti kinamaag naisinggalut iti puso ti maysa nga ubing.”—Proverbio 22:15.
Nupay makaparagsak ti kinadungngo ken kinasingpet dagiti ubbing, adda latta tendensiada nga agaramid iti linoloko. Gapu iti dayta, kasapulan dagiti ubbing ti disiplina. (Proverbio 13:24) Makatulong no bigbigenyo dayta tapno maitungpalyo ti responsabilidadyo kas nagannak.
TI KUNA TI BIBLIA: “Saanmo nga igawid ti disiplina manipud iti ubing.”—Proverbio 23:13.
Diyo pagamkan a no maipakat ti balanse a disiplina, maupayto dagiti annakyo wenno agsakitto ti nakemda kadakayo inton agangay. No siaayat a maipakat ti disiplina, makatulong dayta kadakuada a sipapakumbaba a mangakseptar iti pannakakorehir, abilidad a kasapulanda uray inton nataengandan.—Hebreo 12:11.
TI KUNA TI BIBLIA: “Aniaman nga imulmula ti maysa a tao, daytoyto met ti apitenna.”—Galacia 6:7.
Natural laeng a kayat dagiti nagannak a protektaran ti annakda, ket maiparbeng laeng dayta. Ngem kasapulan manen ti kinabalanse. Saanyo a matulongan dagiti annakyo no iliklikyo ida kadagiti epekto dagiti kamalida wenno idepensayo ida iti titserda wenno iti sabali nga adulto a mangibaga kadakayo iti dakes nga aramidda. Ibilangyo ketdi dagita a tattao kas katulonganyo. Iti kasta, maisuroyo kadagiti annakyo ti panagraem iti autoridad—a pakairamanan ti autoridadyo.—Colosas 3:20.
TI KUNA TI BIBLIA: “Ti ubing a mabaybay-an ibabainnanto ni inana.”—Proverbio 29:15.
Agbalinka a nadungngo, rasonable, ken sustinerem ti saom
Nupay saan koma a pulos nga agbalin nga abusado dagiti nagannak, saanda met koma nga agbalin a konsintidor wenno napanuynoy unay. Kuna ti libro a The Price of Privilege: “Gapu ta konsintidor ti dadduma a nagannak, saan a nalawag kadagiti annakda a dagiti adulto iti pamilia ti rumbeng a masurot.” No saanyo nga ipakita ti autoridadyo, mabalin a panunoten ti anakyo nga isuna ti masurot. Sigurado a makaaramidto kadagiti di umiso a desision a pakaigapuan ti panagladingitna ken panagladingityo.—Proverbio 17:25; 29:21.
TI KUNA TI BIBLIA: “Ti maysa a lalaki . . . makitiponto iti asawana, ket dagiti dua maymaysadanton a lasag.”—Mateo 19:5.
Sigun iti Biblia, masapul nga agkasar nga umuna ti lalaki ken babai sakbay a maaddaanda iti annak. Rumbeng met nga agkaduadanto latta uray dadakkelen ken awanen dagiti annakda iti poderda. (Mateo 19:5, 6) Kaipapananna a ti umuna a papelmo ket kas asawa—maikadua, kas nagannak. Ngem no iyun-unam ti papelmo kas nagannak, mabalin a panunoten ti anakmo a “nangatngato unay [ti bagina] ngem iti rebbengna a panangipapan.” (Roma 12:3, Ti Biblia) Kumapuy met ti relasion ti agassawa no ti pamiliada ket “naisentro kadagiti annak.”
Tulong Kadagiti Nagannak
Tapno maitungpalmo ti papelmo kas ama wenno ina, masapul a maitunos ti panangdisiplinam kadagitoy a prinsipio.
Agbalinka a nadungngo. “Dikay rurruroden ti annakyo, tapno saan a maupay ti riknada.”—Colosas 3:21.
Agbalinka a rasonable. “Lintegenkanto iti maiparbeng a rukod.”—Jeremias 30:11.
Sustinerem ti saom. “Ti koma latta saoyo a Wen kaipapananna ti Wen, ti saoyo a Saan, Saan.”—Mateo 5:37. *
^ par. 21 Para iti ad-adu pay nga impormasion, bisitaem ti jw.org/ilo. Kitaem ti PANNURSURO TI BIBLIA > AGASSAWA KEN NAGANNAK, a pakasarakam kadagiti artikulo a kas iti “Panangdisiplina Kadagiti Annak,” “No Agalboroto ti Anakmo,” “Isuroyo Kadagiti Annakyo Dagiti Moral a Prinsipio,” ken “No Kasano a Disiplinaen ti Tin-edyermo.”
Ammuem ti Ad-adu Pay
Kasano nga Agbalin a Naragsak ti Pamiliam?
Ni Jehova a naragsak a Dios, kayatna a naragsak dagiti pamilia. Ammuem ti praktikal a balakad ti Biblia iti asawa a lalaki, asawa a babai, nagannak, ken annak.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn